Veća božićnica smiješi se brojnim radnicima, ali i umirovljenicima

Kako se bliže božićni blagdani, tako se sve više priča o isplatama božićnice u privatnom i javnom sektoru.

Neke su javne tvrtke već potvrdile iznose kojima će ove godine obradovati svoje zaposlenike. Kako otkriva RTL Danas, Hrvatske autoceste isplatit će 200, a Hrvatske ceste 150 eura božićnice.

Ove će godine posebno dobro proći zaposlenici HŽ Infrastrukture koje očekuje božićnica u iznosu 250 eura, što je 30 eura više nego lani. U toj državnoj tvrtki zaposleno je 5000 ljudi čija je prosječna neto plaća lani iznosila oko 1100 eura.

Zaposlenicima Podravke, kako doznajemo, u skladu s kolektivnim ugovorom te sporazumom sa sindikatima isplaćuje se 200 eura božićnice, a djeca zaposlenika dobivaju i prigodan dar u vrijednosti od 133 eura.

Poštarima 20 posto veće plaće i čak 500 eura božićnice

Božićnicama se i ove godine u brojnim gradovima i općinama mogu nadati i umirovljenici čija mirovina ne prelazi iznos određen odlukama lokalnih vlasti. Tako će varaždinski umirovljenici dobiti 50 eura božićnice.

Umirovljenici u Koprivnici lani su dobili 50 eura, a ove bi godine taj iznos mogao biti nešto veći jer je Grad novac za darivanje umirovljenika rebalansom proračuna digao s dosadašnjih 134.000 eura na 174.400 eura. Riječ je o povećanju od oko 30 posto.

Ako cenzus za isplatu bude isti (maksimalan iznos mirovine je 400 eura), umirovljenici u Koprivnici mogli bi ove godine dobiti osjetno više božićnice. Odluku o tome trebao bi donijeti gradonačelnik Koprivnice Mišel Jakšić.

Objava Veća božićnica smiješi se brojnim radnicima, ali i umirovljenicima pojavila se prvi puta na Danica.hr.